b'\n_START_ARTICLE_\nAsidoosi\n_START_PARAGRAPH_\nAsidoosi (lat. acidosis) tarkoittaa elimist\xc3\xb6n liiallista happamoitumista, jolloin vereen kertyy liikaa happamia aineenvaihduntatuotteita tai elimist\xc3\xb6st\xc3\xa4 poistuu liikaa em\xc3\xa4ksisi\xc3\xa4 ainesosia. Elimist\xc3\xb6n happo-em\xc3\xa4s-tasapainon s\xc3\xa4\xc3\xa4tely on osa homeostaasia, jossa veren happamuus pyrit\xc3\xa4\xc3\xa4n pit\xc3\xa4m\xc3\xa4\xc3\xa4n l\xc3\xa4hell\xc3\xa4 neutraalia tasoa. Happo-em\xc3\xa4stasapainon t\xc3\xa4rkeimpi\xc3\xa4 s\xc3\xa4\xc3\xa4telij\xc3\xa4elimi\xc3\xa4 ovat veri, munuaiset, maksa ja keuhkot. Liika happamuus voi olla l\xc3\xa4ht\xc3\xb6kohdaltaan metabolista tai respiratorista._NEWLINE_Metabolinen eli aineenvaihdunnallinen asidoosi kehittyy esimerkiksi verenkierron heikentyess\xc3\xa4, kun kudosten happamia aineenvaihduntatuotteita kertyy. Esimerkiksi vaikeassa ripulissa ja vuotosokissa kysymyksess\xc3\xa4 on kiert\xc3\xa4v\xc3\xa4n veritilavuuden vajaus ja elektrolyyttien menetys verenkierrosta. My\xc3\xb6s useiden myrkkyjen kuten alkoholien aineenvaihdunta johtaa happamoitumiseen. Suolitukos vapauttaa verenkiertoon suolen sis\xc3\xa4lt\xc3\xa4 sek\xc3\xa4 happamia ett\xc3\xa4 myrkyllisi\xc3\xa4 aineita, jotka johtavat happamoitumiseen. Diabetes muuttaa energia-aineenvaihduntaa, ja rasvahappojen pilkkomisesta seuraa ketoosi ja happamoituminen eli diabeettinen ketoasidoosi. Munuaisten vajaatoiminta tai munuaistubulusten sairaus johtavat happamoitumiseen. Maitohappoasidoosi on harvinainen laktaatin kertymistila, jossa vetyionit happamoittavat kudosta ja joka on muistettava l\xc3\xa4hinn\xc3\xa4 diabeetikon asidoosin mahdollisena syyn\xc3\xa4, jos l\xc3\xa4\xc3\xa4kityksess\xc3\xa4 on metformiini._NEWLINE_Respiratorinen asidoosi kehittyy, jos hengitystoiminta keskeytyy tai on riitt\xc3\xa4m\xc3\xa4t\xc3\xb6nt\xc3\xa4 hapen kulutukseen n\xc3\xa4hden esimerkiksi rasituksessa ja kudokset joutuva siirtym\xc3\xa4\xc3\xa4n anaerobiseen (hapettomaan) energiantuotantoon. Pitk\xc3\xa4aikainen keuhkotuuletuksen vajaus johtaa lopulta respiratoriseen asidoosiin esimerkiksi keuhkoahtaumataudissa tai keuhkojen toimintaa halvauttavissa sairauksissa._NEWLINE_Elimist\xc3\xb6n happo-em\xc3\xa4stasapainon tila arvioidaan verikaasuanalyysilla._NEWLINE_Asidoosin paras hoito on sen syyhyn kohdistuva hoito. Lis\xc3\xa4ksi tilannetta voidaan korjata antamalla suonensis\xc3\xa4isesti esimerkiksi natriumbikarbonaattia.'